
חקיקה שאוזכרה:
חוק הגנת הדייר [נוסח משולב], תשל"ב-1972
	פסק דין
 


לפניי תובענה לפינוי וסילוק יד.
רקע כללי ותמצית טענות הצדדים -
1.                  ביום 1/1/07 נחתם הסכם שכירות (להלן: "ההסכם"), בין התובע, מר יעקב גלבוע (להלן: "יעקב"), באמצעות בנו – מר ניר גלבוע (להלן: "ניר") לבין גוף המכונה "שיש יהודה" באמצעות הנתבעת מס' 1, דנה אברהם (להלן: "דנה"), לגבי נכס המצוי ברח' טרומפלדור 16 נהריה (להלן: "הנכס"). בהסכם נקבע כי הוא יהיה בתוקפו למשך שנה, דהיינו עד 31/12/07, וכי מטרת השכירות הינה ניהול מפעל שיש (להלן: "העסק").
2.                  יעקב טוען כי למרות שתקופת השכירות הסתיימה - הנכס לא פונה ואף לא משולמים לגביו דמי השכירות החוזיים או דמי שכירות ראויים או כל תשלום אחר, משנת 2008. בכתב התביעה המקורי התבקש ביהמ"ש ליתן סעד של פינוי לגבי הנכס כלפי דנה והוגשה בקשה לפיצול סעדים בכל הנוגע לנזק כספי נטען.
3.                  בכתב ההגנה שהוגש מטעם דנה היא טוענת שתי טענות עיקריות. ראשית, שהנכס אינו בבעלותו של יעקב אלא בבעלות עיריית נהרייה; ושנית, שהיא אישית איננה מחזיקה בנכס ומתייתר מתן סעד של פינוי כלפיה (וראו את סעיף 23 לכתב ההגנה). עוד מוסיפה דנה וטוענת שככל שידוע לה, אביה, הנתבע מס' 2, מר יהודה אברהם (להלן: "יהודה") ביצע
--- סוף עמוד  1 ---
השקעות כספיות משמעותיות בנכס וככל שעומדת ליעקב הזכות לדרוש את הפינוי, הרי שזו כפופה לזכותו של יהודה לקבל פיצוי או שיפוי בגין ההוצאות שהשקיע.
4.                  בשלב הבא ביקש יעקב לצרף לתיק את יהודה כנתבע נוסף והתרתי את הצירוף כאמור.
5.                  יהודה העלה מטעמו טענות נוספות נגד הפינוי, כגון שהוא זכאי להחזיק בנכס מכח היותו דייר מוגן וכי הוא הגיע להבנות עם יעקב לגבי כך שהוא ירכוש ממנו את הנכס.
דיון והכרעה -
6.                  נשמעו בפני מר ניר, דנה ויהודה.
7.                  לאחר שבחנתי את התשתית הראייתית ואת טענות הצדדים בסיכומיהם, מסקנתי היא כי דין התביעה להתקבל מחמת הנימוקים הבאים.
זכויותיו של יעקב בנכס –
8.                  הטענה הראשונה שיש לברר הינה טענת הנתבעים לפיה ליעקב אין זכויות בנכס, שכן לפי נסח מלשכת רישום המקרקעין, החלקה (שמספרה 208) מופקעת לטובת עירית נהריה.
9.                  לשיטתי, הוכח כדבעי כי ליעקב כן יש זכויות בנכס, הגם שהן לא רשומות כנדרש בלשכת רישום המקרקעין. בהקשר זה הוכח כי הנכס היה בבעלות חברת דירות עם בע"מ (להלן: "דירות עם") ונמכר ליעקב, בהתאם לחוזה מיום 30/1/1990 (מוצג ת/1). בהקשר זה העיד ניר (עמ' 14 שורה  23 עד עמ' 15 שורה 13) וראו כי יהודה עצמו מודה שהנכס עבר לידי יעקב מאת דירות עם (עמ' 7, שורות 7 ו-8). עוד מסביר ניר כי קיימת בעיה ברישום הזכויות בשל סדרה של טעויות לגבי מספר החלקה ומפנה למסמכים הבאים:
(א)        תצהיר של עו"ד יוסף למפיטר, מנהל דירות עם, מחודש מאי 2011, אשר מסביר כי הנכס אכן נמכר ליעקב בשנת 1990, אך כי במשך השנים היו שתי טעויות לגבי מספר החלקה ולגבי המספר של החלקה שהופקעה על ידי עירית נהריה, דבר אשר יצר עיכוב משמעותי בהסדרת הרישום בלשכת רישום המקרקעין, כך שלפי הנסח נראה כאילו הנכס מופקע לטובת עירית נהריה אך המדובר בטעות והחלקות שמופקעות לטובת העיריה אינן כוללות את הנכס של יעקב (ת/2);
(ב)        מכתבו של עו"ד שינפלד אל יעקב, מיום 6/6/1999, אשר אף ממנו עולה כי ההפקעה לטובת עירית נהריה נרשמה בטעות כאילו היא כוללת את הנכס אך כי הגורמים הרלבנטיים פועלים לתיקון הודעת ההפקעה, כך שניתן יהא להסדיר את רישום הזכויות של יעקב בנכס (ת/3);
(ג)         מכתב מאדריכל פילרסקי, ממחלקת התיכנון של מינהל מקרקעי ישראל, מיום 13/5/1996, אל יו"ר הועדה המקומית לתכנון ולבניה בעירית נהריה, ובו בקשה לתקן את הודעה ההפקעה ולהוציא מהשטח המופקע את חלקה 208 (ת/4).
10.              אמנם עו"ד למפיטר לא התייצב לצורך החקירה לגבי תצהירו, אך גם אם לא ניתן לתצהיר משקל, הרי שניר חזר על הדברים בעדותו, הדברים לא נסתרו והם עולים מהמסמכים
--- סוף עמוד  2 ---
הנוספים שצורפו, כמפורט לעיל. לפיכך, אני מוצאת שיש באמור מעלה במצטבר כדי ללמדינו שהזכויות בנכס אכן שייכות ליעקב.
11.              יש עוד לזכור שהנתבעים מסכימים שהם שכרו את הנכס מאת יעקב והדבר מלמד על הודאה מצידם בזכויותיו של יעקב להשכיר להם את הנכס – שהרי אם אין ליעקב זכויות בנכס הוא לא יכול היה להשכיר לנתבעים את הנכס ואז - אין לדנה או ליהודה או לעסק כל זכות להחזיק בנכס כלל וכלל. בדומה, הטענה של יהודה (אליה אתייחס בהמשך ביתר הרחבה), לפיה הוא הגיע להבנות עם יעקב לגבי רכישת הנכס, סותרת את הטענה לפיה ליעקב אין זכויות בנכס.
12.              אשר על כן הטענה המקדמית של הנתבעים נדחית.
האם קמה ליעקב הזכות לדרוש את פינוי הנתבעים מהנכס -
13.              באשר לדנה – ברי שהתשובה חיובית שכן היא בעצמה מסרה שהיא לא מקיימת כל פעילות בנכס (וראו את דברי בא כוחה בעמ' 3 לפרוטוקול שם הוא מסביר שלדנה אין כל קשר לעסק ולנכס). בחקירתה חזרה דנה על גרסתה לפיה העסק שייך לאביה, יהודה, וכאשר היא נשאלה למה היא חתמה על החוזה בשם העסק ולא אביה, היא השיבה כי: "זה היה לפני המון שנים", כי היא לא זוכרת את מעמד החתימה וכי - "ביקשו ממני לחתום ומתוך זה שאני סומכת על אבי הסכמתי לחתום" (עמ' 6 לפרוטוקול). עוד הוסיפה דנה שבמהלך השנים היא לא היתה מעורבת בפעילות של העסק וכאשר היא נשאלה לגבי שאר הנושאים שבמחלוקת (כגון קיומו של חוב דמי שכירות) הסבירה שהיא - "לא ממש מעורבת בפרטים". בשים לב לכך שדנה באופן אישי ממילא אינה נמצאת במקום, הרי שלא יכול להיות חולק לגבי הצורך לתת פסק דין של פינוי כנגדה.
14.              באשר ליהודה ולעסק – הועלו מספר טענות, ונבחן אותן בנפרד.
האם יש ליהודה ו/או לעסק זכויות של דייר מוגן ?
15.              ניר ויהודה מסכימים כי עסק השיש נמצא ופועל בנכס שנים רבות. ניר הפנה במהלך עדותו לחוזי שכירות "ישנים", קודמים להסכם משנת 2007 בו עסקינן, מהם עולה כי בהתחלה העסק נוהל על ידי שני האחים של יהודה, ה"ה משה וראובן אברהם, וזאת לכל המאוחר כבר משנת 1985 (וראו אף את הנספח שצורף לסיכומי הנתבעים לגבי פירוט התשלומים לגבי הנכס בשנת 1985 ששולמו לדירות עם וראו כי בחקירתו הציג ניר חוזים מהשנים 1991 עד 1993 בין יעקב לבין ה"ה משה וראובן (עמ' 10 שורה 31)). יש אף הסכמה כי בשלב מסוים עבר העסק לניהולו של יהודה (וניר בחקירתו הפנה לחוזים מהשנים 1994 – 1996 שנחתמו עם העסק בשם "שיש יהודה בע"מ" ולאחר מכן "שיש ואבן בע"מ" שהיו שמות שונים לעסק של יהודה – עמ' 11 שורות 12-15). מוסכם אף כי העסק מנוהל על ידי יהודה עד היום, למרות שכפי שכבר הובהר - על חוזה השכירות האחרון החתום, משנת 2007, החתים יהודה דווקא את דנה, הבת, משיקולים שטרם הובהרו עד תום.
16.              יחד עם זאת, ולמרות שהעסק מתקיים במקום זמן רב, ובחלק מהתקופה נוהל על ידי יהודה, אין כל ראיה לדיירות מוגנת. נהפוך הוא.
--- סוף עמוד  3 ---
(א)              במסמכים שצירפו הנתבעים לגבי השכירות בעבר הרחוק אין ולו מסמך בודד שבו מוזכרת שכירות מוגנת.
(ב)               בחוזה משנת 1990, אשר מכוחו רכש יעקב את הנכס מדירות עם, מצוין במפורש, ב"והואיל" השני כי הנכס מושכר לצדדי ג' שונים "בשכירות שחוק הגנת הדייר [נוסח משולב], תשל"ב-1972 אינו חל עליה".
(ג)                בחוזה השכירות האחרון, אשר עליו חתמה דנה, בשנת 2007, מופיע במפורש ב"והואיל" השלישי כי חוק הגנת הדייר לא יחול על החוזה וכי העסק שמתנהל במושכר מזה שנים אינו מהווה דייר מוגן ולא מושכר בדמי מפתח.
17.              מעבר לכך, הנתבעים אף לא הוכיחו את מעורבותו של יהודה בעסק ושימושו במושכר לפני שנת 1994. יהודה בסיכומיו טען כי הזכויות שלו בנכס הינו עוד משנות ה-60 אם כי ב"אמצעות" קרובי משפחה. ברי כי לא ניתן להיות בנכס "באמצעות" אחרים, מה גם שהטענה לא הוכחה. במהלך החקירה הנגדית של ניר עלתה הטענה לפיה יהודה הוא השוכר "רק" משנת 1982 אך גם טענה זו לא הוכחה, ובהקשר זה אני מקבלת ומאמצת דווקא את עדותו של ניר לגבי כך שמשנת 1990, שעה שהנכס עבר לידי יעקב, ועד שנת 1994 – יהודה לא היה חלק מהעסק אלא רק שני אחיו, ה"ה משה וראובן, וכי הם שחתמו על החוזים והם ששילמו את דמי השכירות (עמ' 11 שורות 28-31). יתכן ויהודה היה ב"עסק" לפני 1990 (שהרי ניר לא יכול לספר מה היה בנכס לפני שהוא ויעקב קיבלו לידיהם את הנכס), אך הנטל להוכיח את השימוש בנכס על ידי יהודה (במובחן משאר בני המשפחה) רובץ על שכמו של יהודה והוא לא הרים אותו.
18.              מכאן, שהנכס אינו "מוגן" מכח חוק הגנת הדייר, לא הוכח שיהודה מחזיק אותו שנים רבות במובן שאולי אמורה לצמוח לו זכות כלשהי לגביו - ואין כל מניעה להורות על פינוי.
האם הנכס נמכר ליהודה ?
19.              מוסיף יהודה ומסביר שלאורך כל הדרך כוונתו היתה לרכוש את הנכס וכי ההבנה שלו עם יעקב היתה שדמי השכירות שהצטברו יהיו על חשבון התמורה בגין הנכס לאחר שהוא יימכר לו (עמ' 7, שורות 10-12). אברהם מסביר שההסכמות בינו לבין יעקב היו בעל פה וכדבריו: "היה הסכם ג'נטלמני" (עמ' 7, שורה 15). יהודה עוד מוסיף שאלמלא הוא היה בטוח שהוא עתיד לרכוש את הנכס, הוא לא היה נשאר במקום אלא עובר למקום אחר.
20.              ניר, לעומתו, טוען כי היתה פעם אחת בה יהודה פנה ליעקב וביקש לקנות את הנכס אך יעקב מסר לו שהנכס אינו למכירה. ניר מסביר כי הוא לא היה באותה פגישה בין יעקב לבין יהודה, אך כי במהלכה התקשר אליו יעקב והוא לקח חלק מהשיחה בטלפון (עמ' 13, שורות 12-21) ולכן יודע את תוכנה.
21.              יתכן והיה צריך לזמן את יעקב על מנת שיספר על אותה שיחה, בה הביע יהודה את רצונו לרכוש את הנכס ו/או על שיחות אחרות (שהיו או שלא היו) – אך ברי שאף אם היתה אי פעם "הסכמה ג'נטלמנית" לגבי מכר, הדבר היה לפני הרבה זמן, ומאז לא בוצעה עסקת
--- סוף עמוד  4 ---
מכר. אין הסכם, אין זכרון דברים, אין כל מסמך לגבי נושא זה ולמעשה אין ולו בדל של ראיה לגבי המכר המיועד מלבד עדותו בעל-פה של יהודה, שנמצאה כבלתי אמינה.
22.              יהודה בעדותו אף לא טרח לספק פרטים לגבי המחיר שבו הוא היה אמור לרכוש את הנכס, המועד לרכישה המיועדת וכו', ונדמה לי שלטענה לפיה הוא היה אמור לרכוש את הנכס, אין – ולא היו מעולם – ידיים או רגליים, ובוודאי שלא הסכם מחייב בכתב.
האם הופר חוזה השכירות ?
23.              התשובה היא חד משמעית בחיוב. אזכיר כי טענת גלבוע היא שיש לפנות את הנכס כיון שלא משולמים דמי שכירות מסוף שנת 2008, במהלך כל שנת 2009, 2010 ועד היום בשנת 2011 (כאשר כפי שפורט בסעיף 6 לכתב התביעה המדובר בחוב של למעלה מ-120,000 ₪ בגין דמי שכירות (בערכי קרן) וראו כי לפי חוזה השכירות משנת 2007 – הוסכם על דמי שכירות בגובה 1,000 $ ארה"ב לכל חודש, בתוספת מע"מ, לפי שער של לא פחות מ-4.225 ₪/$). ניר בעדותו (בעמ' 14 שורות 5-20) מפרט את אותם הנתונים לגבי גובה החוב.
24.              כאשר נשאל יהודה אם אכן נכונה טענת יעקב לפיה דמי השכירות לא משתלמים משנת 2008 וכי הצטבר חוב הוא השיב תשובה מתחמקת ואמר: "זה תלוי" והסביר שאם אכן יהיה מקום להכיר בכך שצריך למכור לו את הנכס, אזי יהיה מקום לקזז את חוב דמי השכירות ועוד הוסיף: "יכול להיות שלי מגיע בכלל כסף בחזרה" (עמ' 7, שורה 28). אין ספק כי זוהי תשובה מתחמקת שאינה מכבדת את מוסרה. היה ברור מתחילת ההליכים שטענת גלבוע היא שלא משתלמים כספים וברור שלו יהודה היה יכול, הוא היה מספק ראיות לגבי תשלומים על מנת לסתור את הטענה.
25.              לא יעלה על הדעת להחזיק בנכס שלוש שנים מבלי לשלם דמי שכירות. הדברים פשוטים וברורים ואין צורך להוסיף. הדבר מהווה הפרה בוטה, יסודית, מקנה זכאות לסעד של פינוי, וניתן לסכם את המצב במילותיו של ניר – "הוא לא משלם כסף והוא לא בא לחתום על חוזה" (עמ' 14 שורה 6).
26.              לא למותר לציין כי לדנה נשלח מכתב התראה עוד ביום 13/7/2010, אשר צורף לכתב התביעה, וניר העיד כי היו עוד פניות בכתב ובעל-פה ליהודה ולאשתו – והוא אף הקריא בבהמ"ש מכתב ששלחה לו אשתו של יהודה באפריל 2008, ובו היא מסבירה שהם נקלעו לקשיים כלכליים ולכן תשלום דמי השכירות מתעכב, אליו היא צרפה כמה המחאות לגבי החודשים הראשונים של שנת 2008 ובו היא אף מבקשת שישלח אליה חוזה חדש לחתימה (עמ' 12 שורות 4-11). ניר הוסיף – ועדותו הותירה רושם מהימן ולא נסתרה – כי הוא שלח לגב' אברהם, אשתו של יהודה, חוזה חדש לחתימה, מספר פעמים בשנת 2008, אבל הוא מעולם לא הוחזר אליו חתום.
ההשקעות בנכס –
27.              הטענה האחרונה של יהודה אליה אתייחס, הינה הטענה לגבי "השקעות" שהוא ביצע בנכס, במאות אלפי שקלים (כך בסעיף 65 לסיכומיו). מעבר לעובדה שטענה בעלמא זו לא הוכחה,

הרי שהיא אינה רלבנטית. ניתן לפנות דייר אשר שוהה בנכס יותר משלוש שנים ללא חוזה וללא שהוא מוצא לנכון לשלם את דמי השכירות – אף אם הוא השקיע כספים בנכס.
28.              ההתחשבנות הכספית תתבצע, מן הסתם, במסגרת תביעה כספית שעתיד להגיש יעקב לגבי דמי השכירות אך אין מקומה במסגרת הדרישה למתן סעד של פינוי, כפי שהתבקש כעת (וראו כי יעקב ביקש לפצל את סעדיו, ואם טרם ניתנה רשות לפיצול, היא ניתנת בזאת). 
סיכום –
29.              אשר על כן, ניתן בזאת צו של פינוי ואשר מכוחו על שני הנתבעים ועל העסק המכונה "שיש יהודה" או כל עסק אחר המופעל על ידי מי משני הנתבעים בשם או כינוי אחר, לפנות את המושכר. הפינוי יתבצע לא יאוחר מיום 27/8/2011, על מנת לאפשר ליהודה חודש ימים לנסות ולהסדיר את תשלום החוב ואולי יוכלו הצדדים להגיע להבנות לגבי המשך השכירות, לאחר תשלום החוב וחתימה על חוזה חדש מסודר מעודכן. בנוסף, ישלמו שני הנתבעים לתובע שכ"ט עו"ד בסך 9,000 ₪ (כולל מע"מ) ואת החזר אגרת בהמ"ש, משוערכת להיום.
30.              הערה לפני סיום – תיק זה התחיל כתיק בסדר דין שאמור היה להיות מהיר, במסגרת תביעה לפינוי. בשלב הראשון התעכב הדיון לאור אי התייצבותה של דנה לדיון שנקבע. בשלב השני התעכב הדיון לאור צירופו של יהודה. לאחר מכן, הוגשו סיכומי הצדדים ולאור אחת מטענות הנתבעים הוריתי על קיום דיון הוכחות נוסף, לצורך השלמת עדותו של ניר – על מנת שלא לפגוע בזכות הדיונית של הנתבעים, והדבר חייב עיכוב נוסף בבירור התיק. משמע, שהתיק שהתחיל באוגוסט 2010 הסתיים רק ביולי 2011, אחרי כמעט שנה, למרות שהיה אמור להסתיים לאחר כמה חודשים. ומדוע מצאתי לנכון לציין זאת? שכן משמעות הדברים הינה שיהודה מנהל במשך שנה הליכים משפטיים שגוזלים זמן רב וממון רב ולא מצא לנכון אפילו פעם אחת במהלך התקופה לנסות ולהסדיר את החוב מול המשכיר, למרות שהמשיך להחזיק בנכס ללא תשלום – אף במהלך כל ההליך המשפטי. הדברים מצטרפים לכל שנאמר לעיל ומהווים נדבך נוסף במסקנתי.
ניתן היום, כ"ה תמוז תשע"א, 27 יולי 2011, בהעדר הצדדים.

נוסח מסמך זה כפוף לשינויי ניסוח ועריכה
בעניין עריכה ושינויים במסמכי פסיקה, חקיקה ועוד באתר נבו – הקש כאן

